Látinn er mikill Íslandsvinur og Borgfirðingur , Neil Ófeigur Bardal , tæplega sjötugur að aldri . Neil var Vestur-Íslendingur , bjó í Winnipeg . Þangað fluttu afi hans og amma í móðurætt árið 1900 . Þau voru Helgi Jónsson frá Eskiholti og Ásta Jóhannesdóttir frá Gufuá í Borgarhreppi . Helgi var bróðir Sesselju Þ. Jónsdóttur sem bjó á Valbjarnarvöllum og Ásta var systir Guðfríðar Jóhannesdóttur sem bjó á Litlu Brekku . Neil kom oft til Íslands og kappkostaði að treysta vina - og ættarbönd við fólkið sitt hér heima . Hann kom síðast í Borgarnes í apríl 2009 en var þá orðinn veikur af krabbameini og var ljóst að þetta yrði síðasta ferðin hans hingað heim . Neil var mikill velgjörðarmaður Íslendinga og það var varla sú íslenska opinbera heimsókn til Winnipeg að hann annaðist ekki allt skipulag og ferðatilhögun svo dæmi sé tekið . Á undanförnum þremur árum hafa tveir stórir hópar úr fjölskyldu hans dvalið í Borgarfirði til að kynna sér rætur sínar þar og er það ekki síst fyrir tilstilli hans . Stórfjölskyldan úti er einstaklega ötul í að halda sambandi þótt þau séu orðin dreifð um þetta stóra land sem Kanada er . Á árinu 2005 létu þau setja upp minningarstein í Englendingavík í Borgarnesi , um afa sinn og ömmu sem lögðu þaðan upp í ferðina til Vesturheims fyrir rúmum 100 árum . Guðrún Jónsdóttir í Borgarnesi kveðst hafa verið þeirrar ánægju aðnjótandi að fá að kynnast Neil vel á undanförnum árum . Hún segir að með Neil Ófeigi hafi kvatt einstaklega góður drengur sem var trygglyndur sínum uppruna og vildi ættarlandi sínu ávallt allt það besta . Guðrún tók meðfylgjandi mynd í Borgarnesi í apríl sl . Hún er af Neil Ófeigi ásamt nokkrum borgfirskum ættingjum sínum , systkinum frá Liltu Brekku í Borgarhreppi . Sitjandi frá vinstri : Hjördís , Jóhannes og Helga ( Lóa ) Guðmundarbörn . Standandi : Neil Bardal . Í baksýn sjást þrír frændur Neils , þeir Einar Óskarsson , Hreggviður Hreggviðsson og Jóhann Hjartarson .